b'\n_START_ARTICLE_\nRutakko\n_START_SECTION_\nToive paikallishallinnosta\n_START_PARAGRAPH_\nVuonna 1854 perustettiin Rutakon rukoushuonekunta osaksi Iisalmen maaseurakuntaa. Rukoushuonekuntaan kuuluivat silloiset Rutakon, Kilpisaaren, Sonkaj\xc3\xa4rven, Oinasj\xc3\xa4rven ja Pet\xc3\xa4j\xc3\xa4j\xc3\xa4rven kyl\xc3\xa4t. 556 seurakuntalaista anoi oman kappeliseurakunnan perustamista, mutta anomus hyl\xc3\xa4ttiin 1862._NEWLINE_Rutakkolaiset jatkoivat taistelua oman paikallishallinnon puolesta suunnittelemalla omaa itsen\xc3\xa4ist\xc3\xa4 seurakuntaa. Hanke raukesi 1866 saarnaajan muutettua pois paikkakunnalta.\n_START_SECTION_\nKunnallishallinto\n_START_PARAGRAPH_\nUuden mahdollisuuden omaan paikallishallintoon tarjosi vuoden 1865 kunnallisasetus. Siihen nojautuen perustettiin 1872 Rutakon kunta, vaikka Rutakko ei ollutkaan asetuksen edellytt\xc3\xa4m\xc3\xa4 kappeli- tai itsen\xc3\xa4inen seurakunta. Perustettuun kuntaan liittyi kyli\xc3\xa4 my\xc3\xb6s rukoushuonekunnan ulkopuolelta._NEWLINE_Rutakon kunta toimi kunnallisasetusten mukaisesti. Se ker\xc3\xa4si asukkailtaan veroja, j\xc3\xa4rjesti kunnallishallinnon, perusti lainajyv\xc3\xa4st\xc3\xb6n ja kunnallisrahastoja (vaivaiskassa, \xc3\xa4yrikassa, koiraverokassa, k\xc3\xb6yh\xc3\xa4in lasten opetuskassa, Englannin yst\xc3\xa4v\xc3\xa4in lahjarahasto, h\xc3\xa4t\xc3\xa4apukassa, lainamakasiinin tili- ja manttaalikassa jne). Lis\xc3\xa4ksi perustettiin kouluja (Sukeva 1887, Jyrkk\xc3\xa4 1888 ja Rutakko 1896) ja lainakirjasto._NEWLINE_Samaan aikaan rutakkolaiset talolliset osallistuivat kuitenkin Iisalmen maalaiskunnan kuntakokouksiin. Viimein 1900-luvulle tultaessa iisalmelaiset valittivat Rutakon omalaatuisen kunnan olemassaolosta valtiolle. Kuvern\xc3\xb6\xc3\xb6ri totesi 1902 Rutakon kunnan olevan laiton. 34 vuotta toimittuaan kunta lakkautti itsens\xc3\xa4 1906.\n_START_SECTION_\nSonkaj\xc3\xa4rveksi\n_START_PARAGRAPH_\nAnomus oman seurakunnan perustamisesta hyv\xc3\xa4ksyttiin viimein 1897. Ilmeisesti oma-aloitteinen kunnallishallinto kuitenkin viivytti sen toiminnan aloittamista aina vuoteen 1921 saakka.'